《奉陪撄宁侍郎游柏山寺谒梅公墓小憩行轩勉酌》
唐代·李兼

萧寺倚岩郭，昔游几何年。
兹辰惬幽赏，杖屦从懦先。
稍穿苍藓径，旋入青萝烟。
山色若倒屣，松风自鸣弦。
目力眩奇观，步屧信所便。
俄登旃檀林，金碧耀修缘。
道旁老木拱，诗翁久飞仙。
蝉蜕万物表，蝶梦三生前。
至今二百载，相望箕斗悬。
缅怀文忠公，丰碑泯遗镌。
乐善如缁衣，后世两称贤。
山僧矜好事，华表新题璇。
向来委榛棘，时情任渠迁。
先生笑抚掌，此事从古然。
相逢一樽酒，劝君小流连。
江梅欲浮动，春光向妖妍。
同游二三子，舂容有佳篇。
归欤不知夜，霜雪净寒天。

作者简介：（?—791）唐陇西人。玄宗天宝中，仕为校书郎。后为州司马，累迁大州刺史。代宗大历十四年，自秘书少监兼侍御史授鄂州刺史、当州防御使。德宗建中三年，改鄂、岳、沔三州观察防御使，讨梁崇义。襄阳平，加左散骑常侍。旋又副曹王皋讨李希烈，以泾原乱，遂止。贞元元年，为江西观察使。罢省军士，收其资粮，以为月进，希固恩宠。又进六尺高银瓶。人以此少之。七年，征拜国子祭酒。